Fil-21 ta' April, il-Kunsill adotta deċiżjoni li tikkonkludi l-Ftehim ta' Stabbilizzazzjoni u Assoċjazzjoni (FSA) mal-Bożnija-Ħerzegovina (BiH). Huwa mistenni li l-Ftehim jidħol fis-seħħ fl-1 ta' Ġunju 2015. Il-Ftehim ta' Stabbilizzazzjoni u Assoċjazzjoni jikkostitwixxi l-qafas tar-relazzjonijiet bejn l-Unjoni Ewropea u l-BiH. Il-ftehim jistabbilixxi gradwalment żona ta' kummerċ ħieles bejn l-UE u l-pajjiż. Huwa jidentifika wkoll l-objettivi politiċi u ekonomiċi komuni u jinkoraġġixxi kooperazzjoni reġjonali. Fil-kuntest tal-adeżjoni mal-Unjoni Ewropea, il-ftehim iservi bħala bażi għall-implimentazzjoni tal-proċess ta' adeżjoni. Id-deċiżjoni ser tippermetti lill-BiH timxi 'l quddiem fir-relazzjonijiet tagħha mal-UE u għandha tipprovdi stimolu pożittiv biex tkompli bir-riformi soċjoekonomiċi, ġudizzjarji, u riformi neċessarji oħra għall-integrazzjoni tal-pajjiż fl-UE. L-għan ġenerali huwa li l-BiH tkun tista' tħejji ruħha għal sħubija futura fl-UE. Il-passi li jmiss L-UE appellat lill-BiH biex tibqa' impenjata u żżomm il-momentum pożittiv attwali billi tiżviluppa, f'konsultazzjoni mal-UE, aġenda inizjali għal riformi b'enfasi fuq kwistjonijiet ta' interess dirett għaċ-ċittadini. Din l-aġenda inizjali għandha tinkludi r-riformi rilevanti fl-oqsma tal-ekonomija, l-istat tad-dritt u l-governanza tajba, u għandha tindirizza kwistjonijiet ta' funzjonalità, inkluż mekkaniżmu ta' koordinazzjoni effettiv dwar kwistjonijiet tal-UE. L-UE tissottolinja l-importanza ta' impenn mas-soċjetà ċivili tul dan il-proċess. Huwa meħtieġ progress sinifikanti fl-implimentazzjoni ta' din l-aġenda għal riformi sabiex l-applikazzjoni għas-sħubija tiġi kkunsidrata mill-UE. Fil-konklużjonijiet tiegħu tas-16 ta' Marzu 2015, il-Kunsill laqa' l-adozzjoni ta' Impenn bil-Miktub mill-Presidenza tal-BiH fid-29 ta' Jannar 2015 u l-approvazzjoni sussegwenti tiegħu mill-Parlament tal-BiH fit-23 ta' Frar 2015. B'kont meħud tal-konklużjonijiet tiegħu tal-15 ta' Diċembru 2014, li jorbtu l-konklużjoni tal-FSA mal-Impenn bil-Miktub mill-mexxejja politiċi tal-BiH mar-riformi u l-progress fit-triq lejn l-UE, il-Kunsill innota li l-kundizzjonijiet meħtieġa kienu ntlaħqu u qabel li jipproċedi bil-konklużjoni u d-dħul fis-seħħ tal-FSA mal-Bożnija-Ħerzegovina. Konklużjonijiet tal-Kunsill tas-16 ta' Marzu 2015 Konklużjonijiet tal-Kunsill tal-15 ta' Diċembru 2014 Il-Bożnija-Ħerzegovina ġiet rikonoxxuta bħala pajjiż kandidat potenzjali għall-adeżjoni mal-UE fl-2003 u ffirmat il-FSA tagħha mal-UE fis-16 ta' Ġunju 2008 fil-Lussemburgu. Ara l-paġna tal-laqgħa